
MUNICIPIUL TIMIŞOARA                                          
SERVICIUL JURIDIC

Nr. SC 2021 – 21780 din 02.08.2021 
Raport de specialitate
privind avizarea contractării serviciilor juridice de reprezentare în instanță pentru litigiile care izvorăsc din punerea în executare a Hotărârii Consiliului Local al Municipiului Timișoara nr.237 din 15.06.2021

Având la bază prevederile art.1, alin (2), lit.b din O.U.G. nr.26/2012, privind unele măsuri de reducere a cheltuielilor publice şi întărirea disciplinei financiare şi de modificare şi completare a unor acte normative: ”(2) În situaţii temeinic justificate, în care activităţile juridice de consultanţă, de asistenţă şi/sau de reprezentare, necesare autorităţilor şi instituţiilor publice prevăzute la alin. (1), nu se pot asigura de către personalul de specialitate juridică angajat în aceste entităţi, pot fi achiziţionate servicii de această natură, în condiţiile legii, numai cu aprobarea: b) consiliilor locale, consiliilor judeţene sau Consiliului General al Municipiului Bucureşti, după caz, pentru autorităţile şi instituţiile publice ale administraţiei publice locale.”
Având în vedere prevederile art.29, alin (3) din Legea nr.98/2016, privind achizițiile publice, actualizată, cu modificările și completările ulterioare;
Având în vedere prevederile art.129, alin (14) din OUG nr.57/2019, privind Codul Administrativ, cu modificările şi completările ulterioare;
Având în vedere prevederile art.109, alin (3) din OUG nr.57/2019, privind Codul Administrativ, cu modificările şi completările ulterioare: ” Articolul 109 Reprezentarea în justiţie a unităţilor administrativ-teritoriale
(1) Reprezentarea în justiţie a unităţilor administrativ-teritoriale se asigură de către primar sau de către preşedintele consiliului judeţean.
(2) Primarul sau preşedintele consiliului judeţean stă în judecată în calitate de reprezentant legal al unităţii administrativ-teritoriale, pentru apărarea drepturilor şi intereselor legitime ale acesteia, şi nu în nume personal.
(3) Atribuţia de reprezentare în justiţie poate fi exercitată în numele primarului sau, după caz, al preşedintelui consiliului judeţean de către consilierul juridic din aparatul de specialitate ori de către un avocat angajat în condiţiile legii.
(4) Cheltuielile de judecată sau, după caz, despăgubirile stabilite pe baza hotărârilor judecătoreşti definitive se suportă/se fac venit de la/la bugetul local al unităţii administrativ-teritoriale. Cheltuielile de judecată cuprind toate sumele cheltuite din bugetul local.”
Luând act de litigiile înregistrate pe rolul Tribunalului Timiș - 3432/30/2021 și 3407/30/2021;
Analizând prevederile legislației în vigoare constatăm că actualul cadru legislativ permite contractarea serviciilor juridice în situații temeinic justificate și apreciate de către autoritățile locale ca fiind necesare pentru asigurarea unei reprezentări de calitate și specializată pe anumite chestiuni de drept care sunt deduse judecății.
Prin urmare, prin referatul de aprobare nr. SC 2021 – 21779 din 02.08.2021 a fost înaintat un proiect de hotărâre prin care justifică necesitatea achiziționării serviciilor juridice de reprezentare din sursă externă deși are în subordine un serviciu juridic.
Cele două motive prezentate în conținutul referatului de aprobare sunt:
a). specificul litigiilor – litigii de muncă
b). existența unor relații personale și profesionale între juriștii din aparatul de specialitate și ceilalți funcționari care pot afecta imparțialitatea, obiectivitatea și eficiența instrumentării dosarelor existente pe rol, precum și a dosarelor care urmează să fie deduse judecății
Pe lângă cele două argumente prezentate de semnatarii referatului de aprobare mai există o justificare care ține de managementul riscului – unul din riscuri fiind exercitarea necorespunzătoare sau neexercitarea atribuțiilor de serviciu pe fondul unor convingeri personale care pot să nu aibă nici o legătură cu spețele deduse judecății și un risc care vizează securitatea informațiilor și a strategiilor de abordare a spețelor în care sunt implicați angajați din aparatul primarului.
Cu alte cuvinte, dincolo de cele două argumente de ordin funcțional, soluția propusă de inițiatori vine să protejeze și să preîntâmpine posibile conduite care ar presupune neglijarea îndatoririlor funcționarilor publici încadrați în serviciul juridic.
Din lecturarea prevederilor art.1, alin (2), lit.b din O.U.G. nr.26/2012 observăm că legiutorul nu stabilește o formă specifică a imposibilității asigurării activităților de consultanţă, de asistenţă şi/sau de reprezentare. Acestea pot fi de natură funcțională – nu există juriști în instituție, pot fi de natură profesională – nu există juriști specializați pe o anumită activitate sau pot fi de natură etică – deși există juriști care sunt specializați aceștia se supun unui risc de tipul conflictului de interese.
Aprecierea acestor situații este la îndemâna autorităților locale – Primarul și Consiliul Local – urmând ca ulterior avizării contractării serviciilor juridice de reprezentare în instanță pentru litigiile care izvorăsc din punerea în executare a Hotărârii Consiliului Local al Municipiului Timișoara nr.237 din 15.06.2021 primarul municipiului Timișoara să dispună punerea în executare a hotărârii și să identifice o societate/cabinet de avocatură care să instrumenteze aceste litigii.


Ținând cont de toate considerentele prezentate mai sus susţin aprobarea proiectul de hotărâre privind avizarea contractării serviciilor juridice de reprezentare în instanță pentru litigiile care izvorăsc din punerea în executare a Hotărârii Consiliului Local al Municipiului Timișoara nr.237 din 15.06.2021


Alăturat anexez:

· Extras din portalul instanțelor de judecată – Dosar 3432/30/2021

· Extras din portalul instanțelor de judecată – Dosare 3407/30/2021

Șef Serviciu Juridic,

Hîldan – Macavei Alin – Marian

